Sozialdemokratische Partei Basel-Stadt
Die Sozialdemokratischi Bardei Kanton Basel-Stadt (SP Basel-Stadt), isch e politischi Bardei im Kanton Basel-Stadt. Si isch e Kantonalpartei vo dr Sozialdemokratische Bardei vo dr Schwiz.

Gschicht 
1871 isch z Basel die Sozialdemokratischi Arbäiterbardei entstande. Nume Arbäiter häi chönne Mitgliider wärde. Usserdäm het s dr Arbäiterbund gee. Am 26. Juni 1890 si die Schwizerische Sozialdemokrate Basel gründet worde. Wo 1905 s Proporzwaalsüsteem iigfüert worde isch, het d SP Basel-Stadt en erste Waalsiig erkämpft und isch mit 22 vo 130 Sitz die sterksti Frakzioon im Groosse Root worde. 1902 isch dr Eugen Wullschleger dr erst SP-Regierigsroot worde.

S politische Programm 
S politische Programm vo dr SP Basel-Stadt isch s gliiche wie das vo dr SP Schwiz. As Bardei im ene räine Stadtkanton setzt si iiri thematische Schweerpünkt bi dr Ökologii, dr Stadtentwicklig, em Vercheer und dr Familiepolitik.

D Organisazioon 

D SP Basel-Stadt organisiert sich dur die so genannte Kwardierveräin. Das si Dalbe-Bräiti-Innestadt, Basel West (früener Bachlette-Nöibaad und Santihans), Clara-Wettstäi-Hirzbrunne, Gundeldinge-Bruederholz, Horburg-Chläihünige, Spaale und SP Rieche. Das si äigeständigi Veräin und si si verantwortlig für d Kwardier- und Gmäindipolitik, wie d Waalkämpf gfüert wärde, nominiert d Kandidate für die kantonale Waale und schickt Delegierti in d Delegierteversammlige vo dr Kantonalpartei.

Wär Mitgliid in äim vo dene Kwardierveräin isch, isch au Mitgliid in dr SP Basel-Stadt.

Gruppierige 
In dr SP Basel-Stadt existiere e Hufe Gruppierige und Inträssegrubbe. Die zwäi wichdigste vo deene si d SP Fraue Basel-Stadt und d JungsozialistInne Basel-Stadt.

D JungsozialistInne Basel-Stadt 
D JungsozialistInne Basel-Stadt (churz JUSO Basel-Stadt) isch d Jungbardei vo dr SP Basel-Stadt. Si überchunnt finanzielli Understützig, Berootig und het Verdräter in de Gremie vo dr SP Basel-Stadt (Bardeivorstand, Delegierteversammlig). Si het öbbe 150 Mitgliider, isch reegelmässig in de Medie bresänt und isch die aktivsti politischi Jugendorganisazioon z Basel. 

D JungsozialistInne Basel-Stadt häi käi Erfolg ghaa, wo si bi de Nazionalrootswahle 2007 und bi de Groossrootswaale 2008 mitgmacht het. Bi de Nazionalrootswaale 2011 häi si 1,6 % vo de Stimme überchoo, mee as die andere Jungbardeie.

Weblingg 
 Website vo dr SP Basel-Stadt
 Website vo de JungsozialistInne Basel-Stadt

Einzelnachweise 

Sozialdemokratischi Bardei
Basler Politik
Schwiizer Partei